Alerta que arriba el vot electrònic! | contrainfo.cat | Projecte contrainformatiu autogestionat de Mallorca\nPàgina principal » Ciutat, Difusió i pensament crític, Estat espanyol i el Món, Illes Balears i Pitiüses, Opinió, Politiqueig, Publicació oberta\nPublicat per Publicació Oberta dia 18 abril 2013 – 10:422 Comentaris | 376 views\nReproducció de l’article d’opinió de Miquel Villamon publicat originalment per la Fundació Nexe.\nLes millores tecnològiques que hem viscut durant els darrers anys tindran un impacte decisiu en la manera en què participarem en les decisions polítiques del nostre entorn. A primer vista, pareix que la invenció del vot electrònic permet la implementació de la democràcia líquida. ¿Encara no us han explicat la democràcia líquida? Es tracta de la síntesi entre la democràcia representativa (tesi), que tradicionalment han defensat els corrents més progressistes del moviment liberal, la democràcia directa (antítesi 1), que tradicionalment han defensat els moviments anarquistes, i el mandat revocable (antítesi 2), que tradicionalment han defensat, entre d’altres, els moviments consellistes, més coneguts com a socialistes revolucionaris.\nPer altra banda, el vot electrònic permet reduir el temps de recompte d’unes eleccions. L’avantatge d’aquesta economia és poder fer eleccions tan sovint i utilitzar sistemes electorals tan complexos com es desitge.\nPer exemple, a Irlanda utilitzen el Vot Personal Transferible (VPT). És un sistema electoral proporcional de llistes obertes. Està dissenyat per a maximitzar la llibertat i la igualtat de vot de l’elector. És a dir, que la proporcionalitat és màxima i el vot útil és mínim. Però té un gran inconvenient: el temps que es tarda a fer el recompte augmenta exponencialment en funció del nombre de candidats. Per això, utilitzen unes circumscripcions de no més de 5 escons a la República d’Irlanda i de 6 a l’Ulster. Poca proporcionalitat pot haver-hi en circumscripcions tan petites. Però, en l’era dels telèfons intel·ligents, ¿cal que tardem tres dies de tediós recompte per a conéixer els resultats de les eleccions irlandeses?\nAmb el vot electrònic, el recompte podria automatitzar-se i realitzar-se molt més ràpidament. Per tant, es podria augmentar la mida de les circumscripcions electorals tant com es volguera. ¿Us imagineu set mil milions de ciutadans del món votant els seus representants a l’Assemblea General de les Nacions Unides, mitjançant el VPT, en circumscripció única? Com cantava John Lennon, és fàcil si ho intentes. Tots podríem votar a qui volguérem sense cap restricció ni de partit, ni de llistes, ni de nacions, ni de regions, ni de vot útil, ni de cap altre tipus. Però caldria resoldre-hi primer molts inconvenients.\nEl primer seria, tal com diu Carlos Villodres en el seu llibre Valencians i Democràcia, que “en casos d’extrema proporcionalitat, els electors no poden identificar amb claredat opcions de govern”. Opine que la millor solució a aquest problema és separar totalment el poder legislatiu de l’executiu: que el Parlament no participe en l’elecció ni en el control del Govern ni aprove els pressupostos. Segons cada cas, pot fer-ho un altre parlament o pot fer-ho directament el poble.\nEl segon problema és l’amenaça de tupinada. ¿Fins a quin punt podem estar tan segurs amb el vot electrònic com ho estem amb les urnes de vidre i paper? Deixem per un moment de banda el problema afegit de votar per Internet. Imaginem-nos que només pretenem poder votar als nostres ajuntaments i juntes de districte en horari d’oficina. Si es desenvoluparen un programari i un maquinari lliures i adequats, ¿podria arribar a ser raonablement segur el vot electrònic? En altres paraules, ¿és possible la democràcia líquida?\nPerquè ens conteste a aquesta pregunta, des de Mallorca, hem organitzat una conferència d’Eduardo Robles, programador principal de projecte Agora Voting. Serà el pròxim 26 d’abril i, com la resta de les terceres jornades de Tecnocritica.org, podreu veure-la per Internet.\n18 abril 2013 a les 11:20\nEl problema de la delegació i la representativitat es mantendria, com també el centralisme i l’estructura piramidal. Per jo està clar que mentre siguem jugant al seu joc els canvis no seràn profunds i la nostra vida seguirà essent igual d’esclava.\nEsteim a una època que demana responsabilitat, una època de nous paradigmes, feim xarxa! i ja vorem!\nMiquel Villamon escrigué:\n18 abril 2013 a les 15:24\nMoltes gràcies Joan per les teues crítiques.\nNo sé que vols dir amb “ja vorem”. Quan ho vorem? Després de la revolució? Pretenc dissenyar ara una alternativa que, a més de profunda, sigui completa perquè la gent deixe de ser esclava d’altra gent. Amb això no vull dir que vulgui crear un dogma inamovible, el que vull dir es que hem de preveure tots els problemes amb els que es trobarem, les seues possibles solucions, els problemes que generaran aquestes solucions…\nTal i como jo ho veig, la delegació i la representativitat no generen un sol problema. En generen varis. El mandat revocable soluciona o redueix alguns d’ells. I lo mateix opine la proporcionalitat, el vot transferible, les llistes obertes i tantes altres ferramentes que la democràcia líquida possibilita. Evidentment, altres problemes com el centralisme i l’estructura piramidal no es poden solucionar mitjançant la democràcia líquida. Per resoldre-los podem utilitzar, respectivament, el principi de subsidiarietat i la separació de poders.\nSobre la responsabilitat, tornem a la solució principal: la educació. Però què fem amb les persones -ara o després de la revolució; poques o moltes- “irresponsables” que no aniran a les assemblees? Els reconeguem el dret de delegar el seu vot en un altra persona de l’assemblea o t’estimes més que la seua opinió no compte?


Defender a quien defiende és una plataforma formada per Novact, Irídia, IDHC, Calala, Ecologistas en Acción, Legal Sol, Stop Represión Granada i la Asociación Pro DDHH de Andalucía. Font: DQD\nEntitats defensores dels drets humans posen a disposició eines per a la protecció d’associacions i activistes a la xarxa i per poder combatre els ciberatacs i el ciberassetjament.\nL’entorn digital s’ha convertit en una eina d’ús habitual i sovint una de les més importants en molts sectors de la societat. Aquest també és el cas de les entitats i els moviments socials, que han vist en aquest món una oportunitat d’ampliar la seva capacitat d’incidència, mobilització i abast comunicatiu.\nLa importància i rellevància de les noves tecnologies en entorns activistes i fins i tot l’ús de les xarxes socials i les eines digitals com a eina de protesta i de mobilització arreu del món han facilitat, per una banda, noves estratègies d’autoorganització popular, de sensibilització i de reivindicació de drets, però per l’altra, han fet aflorar també tota una sèrie de mecanismes de control i de ciberassetjament que posen en perill a persones i col·lectius.\nPàgines d’entitats que han estat sabotejades, persones identificades policialment per comptes de Tuiter o Facebook, suplantacions d’identitats per aconseguir informació, compra i venda de dades personals i altres pràctiques delictives han estat utilitzades per reprimir i assetjar entitats i defensores de drets humans, entre d’altres.\n"És quelcom que s’oblida molt en les organitzacions i en els moviments socials, que una forma de minvar la nostra acció i afectar-nos és a través de lo digital", explica Thais Bonilla, coordinadora del projecte Defender a quien defiende (DQD). La Plataforma DQD, que treballa en la defensa de defensores de drets humans, desenvolupa, entre altres coses, una formació de protecció integral per a activistes i moviments socials a demanda. El pla formatiu d’aquestes sessions aborda la protecció en diferents dimensions: la legal, la psicosocial, i la seguretat digital.\nBonilla explica que la proteccio digital no només és important pel control que empreses o governs poden tenir de la nostra informació i contactes, sinó que amb pràctiques com el 'phishing' poden arribar a treure’t contrasenyes o tenir accés a documents classificats. "Hi ha organitzacions que, per la feina que fan, tenen informació sensible que pot ser interessant per a certa gent, i també hi ha casos que directament són atacs polítics", afegeix .\nLes violències masclistes, també online\n"L’hostigament a través de xarxes socials, l’autoorganització de discurs masclista en fòrums i els enviaments massius de missatges i amenaces s’estan donant moltíssim contra organitzacions feministes, i això també està afectant moltíssim a la seva tasca", explica Bonilla.\nEn aquest sentit, l’Observatori de les violències assenyala que tot i les avantatges i millores que proporcionen les TIC, també han generat noves eines per a exercir violències masclistes amparades per la immediatesa i l’anonimat. Algunes de les pràctiques més habituals que recullen són el ciberassetjament o 'ciberstalking', el cibercontrol, el 'sexting' i la 'sextorsion', totes elles diferents maneres d’exercir violència contra les dones i nenes en l’entorn digital.\nContra aquest tipus de pràctiques, a banda de la prevenció i protecció digital, també han aparegut en els últims anys eines per denunciar i reparar els danys causats per aquestes pràctiques. La plataforma acoso.online, per exemple, ofereix un portal per a la denúncia de públicació d’imatges íntimes, pràctica coneguda com a 'sexting'. Per altra banda, l’organització Dones Tech també té publica un Kit contra les violències masclistes online, que proposa recursos i iniciatives per a la cura, defensa i actuació davant d’aquestes violències.\n"Hi ha d’haver una protecció front a aquestes amenaces, i no només a nivell d’eines, perquè a molta gent l’anonimat que et dona internet li permet fer qualsevol cosa. Hi ha molta gent i moltes persones i organitzacions vinculades a l'extrema dreta, fundamentalismes religiosos i masclistes que s’uneixen en comunitats digitals contra les feministes", comenta Bonilla.\nCaixa d’eines de la seguretat digital\nL’organització internacional Front Line Defenders, que treballa en la protecció de persones defensores de drets humans a tot el món, té disponible la maleta d’eines ‘security in a box’, una guia de seguretat digital per a activistes i defensores de drets humans. En aquest recurs es poden trobar recomanacions de com utilitzar plataformes de xarxes socials i telèfons mòbils de forma més segura, així com instruccions per a instal·lar i utilitzar el software i els serveis més essencials de seguretat digital.\nA les formacions de DQD, Bonilla recomana algunes eines concretes com la missatgeria de signal, el navegador Tor, la importància d’encriptar alguns correus electrònics, l’ús de gestors com riseup o thunderbird. "Es tracta també d’utilitzar eines alternatives que no estiguin alimentant empreses multinacionals que comercialitzen amb les nostres dades o que fins i tot vulneren drets humans", afegeix.\nDes de les entitats que treballen en la protecció d’activistes insisteixen que és molt important que les entitats posin consciència en la possibilitat de ser atacades i que extremin les mesures de seguretat. "Com a entitats, sovint no tenim la consciència de que poden atacar-nos. Si jo no estic fent res dolent, perquè haurien de venir a per mi, ens preguntem. Però a vegades no has d’estar fent res dolent per a que vulguin espiar-te o accedir a les teves dades o documents", explica Bonilla. I conclou: "Cal fer un toc d’atenció a les organitzacions que defensen drets perquè protegint-nos nosaltres, estem protegint a les persones amb qui treballem".\nxarxes socials i internet, ciberseguretat, ciberactivisme, ciberassetjament, participació ciutadana, mobilització ciutadana


Parlem Telecom impulsa nous talents de la música catalana amb un videoclip de Gerard Aledo - somGranollers\nParlem Telecom impulsa nous talents de la música catalana amb un videoclip de Gerard Aledo\nL'empresa de telecomunicacions preveu que aquesta campanya se celebri anualment coincidint amb l’arribada de l’estiu\nDilluns, 13 de juliol de 2020 | 08:44h\nUn frame del videoclip 'Quan tot hagi acabat', de Gerard Aledo\nParlem Telecom aposta fort per la música catalana amb la convicció que després de la crisi en el sector cultural provocada per la pandèmia cal fer més visible el talent musical jove del país per tal que les seves cançons arribin al màxim nombre d’oients. Per aquest motiu, l’operadora de telecomunicacions de Catalunya avui ha posat en marxa una ambiciosa campanya anual que cada estiu promourà un músic emergent català amb la producció d’un videoclip que protagonitzarà la campanya de l’estiu de Parlem Telecom.\nAquest 2020 s’ha triat, a manera de llançament, Quan tot hagi acabat, un tema de plena actualitat de Gerard Aledo, en el qual s’imagina, amb un to esperançador i festiu, com serà el retrobament entre amants o entre amics un cop es doni per superada la pandèmia de Covid-19 i tornin a ser possibles els viatges, els passejos, les sortides de festa o les abraçades.\nAledo, que va néixer a Sant Quirze del Vallès i que ja tenia una trajectòria prèvia al capdavant del grup Animal, va compondre Quan tot hagi acabat en plena quarantena i la cançó forma part d’Obrint els ulls, el seu primer EP en solitari, que es va difondre digitalment aquest mes de maig. El tema està produït per un altre jove talent, Marc Gelabert, que es va posar en contacte amb el cantant durant el confinament després d'escoltar una primera versió acústica de Quan tot hagi acabat que Aledo havia pujat a la xarxa.\nDe la col·laboració entre tots dos ha sorgit aquest tema, que està tenint una gran acollida popular a Internet i que podria esdevenir una de les melodies més escoltades d’aquest estiu a Catalunya. El cantant, que troba que la música catalana viu actualment una etapa “molt fructífera amb multituds d’estils”, celebra que Parlem Telecom posi en marxa aquesta campanya anual, ja que ajudarà a impulsar la carrera de diversos músics i alhora “animarà que més marques perdin la por d’utilitzar la nostra llengua” en espots publicitaris.\nEl videoclip de Quan tot hagi acabat, que es pot veure al canal de YouTube de Parlem, s'emmarca dins del context postquarantena actual i narra la història de quatre joves, que representen tots els desitjos que s’ha emportat el confinament. Hi ha amor, desamor, celebracions d’aniversaris i, fins i tot, un concert en directe amb amics. El to és emotiu i esperançador i convida els oients a superar les dificultats mentre ballen en català, un dels lemes que defensa Parlem Telecom.


L’Ajuntament inicia la recollida selectiva de residus porta a porta en el barri medieval i ratifica el 2n Pla de mobilitat urbana sostenible després del suport de la ciutadania\nL’1 d’octubre del 2020 va suposar un punt d’inflexió en el compromís de Bocairent contra el canvi climàtic amb l’inici de la recollida selectiva de residus porta a porta en el barri medieval i la ratificació del 2n Pla de mobilitat urbana sostenible pel ple municipal. Així “prenen forma les dinàmiques que es venen treballant des del consistori durant els darrers anys i que consoliden l’aposta municipal per esdevenir una localitat puntera en la protecció mediambiental en consonància amb el patrimoni verd del nostre entorn exemplificat per la serra de Mariola”, en paraules del regidor de Medi ambient i de Trànsit, José M. Beneyto.\nLa implantació de la recollida selectiva de residus porta a porta en el barri medieval suposa “un avanç en la millor classificació del fem domèstic de cara a una més fàcil reutilització i, per tant, una disminució de les restes destinades a abocador”, tal i com es destaca des del Departament de Medi ambient que agraeix la tasca de la Mancomunitat de municipis de la Vall d’Albaida i de l’empresa concessionària, Recisa, “pel treball d’adaptació al nou model de les darreres setmanes per materialitzar-lo en la data prevista”. En aquesta línia, des del 2018 ja hi havia implantat en l’àmbit protegit un programa pilot de compostatge comunitari, de la mà del Consorci de residus V5, a partir de la matèria orgànica generada pel veïnat “amb molt bons fruits –creant sinèrgies amb el triturat generat en els treballs de prevenció d’incendis forestals– que esperem incrementar de forma molt significativa a partir d’ara”, segons Beneyto.\nLa modalitat porta a porta suposa eliminar problemes de soroll i de brutícia en un entorn catalogat com a bé d’interés cultural de primer odre pel seu valor patrimonial, a més de permetre la separació de residus que, per les complicacions d’accés, no era possible fins ara. De fet, per a materialitzar el sistema l’Ajuntament de Bocairent va adquirir un vehicle elèctric especial l’any passat amb el suport de l’Àrea de Medi ambient de la Diputació de València. Per tant, “la consecució del porta a porta en el barri medieval constitueix un exemple de suma d’esforços tant de diverses administracions (des de l’àmbit local fins l’autonòmic passant pel comarcal, provincial i el COR) com del veïnat mitjançant l’associació veïnal i el treball de la comissió bilateral entre aquesta i el consistori”, com apunta el regidor de Medi ambient.\nPer una altra banda, el ple de l’Ajuntament ratificada aquest mateix 1 d’octubre el 2n Pla de mobilitat urbana sostenible de Bocairent després del procés de participació ciutadana dut a terme des de juny. Així, en una primera fase es van recollir les inquietuds i les propostes veïnals que van ser plasmades en una versió inicial del document sotmés a votació popular durant setembre que va deparar el suport a les 20 mesures que integren el text final.\nEl Pla aprofundeix en la recuperació d’espai públic per a les persones en detriment de les quatre rodes i en la millora de l’accessibilitat en un entorn orogràfic complex que contemplava el primer document per al període 2016-2019 amb l’habilitació d’aparcaments dissuasoris, limitacions de velocitat o l’adaptació de voreres i eliminació de barreres físiques. No obstant això, les noves mesures per a l’etapa 2020-2027 incorporen un tercer eix destinat al foment de la bicicleta elèctrica amb la creació de carrils específics, zones d’estacionament i de punts de recàrrega a més d’enfortir el suport econòmic a les persones que adquireixen un vehicle d’aquest tipus.


Les campanes repiquen a tot el món, commocionat per la mort del sant pare\nDes de Polònia, passant per Àfrica, el dolor uní tots els catòlics i creients d'altres confessions\nLa mort del papa Joan Pau II provocà una gran commoció a tot el món. Des de Polònia a Àsia, passant per Àfrica, l'emoció s'apoderà dels catòlics, una comunitat de més de mil milions d'homes i dones de tots els continents, però també entre creients d'altres confessions, afectats per la defunció de Joan Pau II. Ja sigui a les grans ciutats del planeta o en llocs de pelegrinatge com Fàtima (Portugal), Lourdes (França) o Czestochowa (Polònia), repicaren les campanes i hi hagué misses i pregàries.\nDe París a Nova Delhi, passant per Colonya (Alemanya), Moscou, Betlem, Bagdad, sense oblidar Nova York, Sydney, Nairobi o Abidjan, la llista és impressionant. La localitat natal del papa, Wadowice, visqué amb dolor i intensitat el decés. Els seus habitants s'agenollaren i ploraren en el moment que conegueren la notícia, poc després d'una missa a l'església que Karol Wojtyla freqüentava de nin.\nLes campanes de les esglésies repicaren després de l'anunci del Vaticà, però moltes persones van trigar diversos minuts a assabentar-se'n. El reverend Jakub Gil es va apropar a l'altar de l'església quan conclogué el res i assegurà: «La seva vida ha conclòs. El nostre gran home del país ha mort», digué. En aquell moment, moltes persones s'agenollaren.\nA Jerusalem, les campanes de les esglésies cristianes tocaren a mort després de l'anunci. Les campanes del convent de Sant Salvador, de l'hort de Getsemaní i del Cenacle «repiquen en memòria d'un home que ha lluitat amb tenacitat per Terra Santa», digué ahir el vicari custodial de Terra Santa, el franciscà espanyol Artemio Vítores.\nA Fàtima, centenars de fidels que resaven a la capella de les aparicions del santuari marià de Fàtima, a Portugal, acolliren ahir sota la pluja i amb un dolorós silenci, tan sols interromput pel so de les campanes, la notícia de la mort del sant pare.\nA Espanya, totes les ciutats es posaren de dol. A Madrid, centenars de persones es concentraren a la plaça Colón, portant espelmes, per pregar per la defunció de Joan Pau II i manifestar la seva tristesa i el seu dolor. El mateix succeïa en altres indrets de l'Estat espanyol.


Un ós Anomenat Paddington de Bond, Michael 978-84-8330-597-3\nEls nens anglesos llegeixen molt més que els nens catalans. I el seu primer llibre sol ser Un ós anomentat Paddington. Potser no és una casualitat. Un ós anomenat Paddington és, s... Más información\n978-84-8330-597-3 / Viena\nDónde encontrar "Un ós anomenat Paddington"\nSinopsis de: "Un ós anomenat Paddington"\nEls nens anglesos llegeixen molt més que els nens catalans. I el seu primer llibre sol ser Un ós anomentat Paddington. Potser no és una casualitat. Un ós anomenat Paddington és, sobretot, un gran clàssic infantil, tot i que és un magnífic divertiment per a totes les edats. Ha estat traduït a més de 40 idiomes i se nhan fet centenars dedicions. Aquesta és la primera vegada que es publica en català, en una edició que inclou les il·lustracions originals.


AVÍS LEGAL - Escola d'Art d'Olot -->\nEn compliment del que es preveu en l’article 10 de la Llei 34/2002, d’11 de juliol, de Serveis de la Societat de la Informació i Comerç Electrònic, s’informa que www.easd.com és un domini de l’ESCOLA D’ART I SUPERIOR DE DISSENY D’OLOT amb CIF Q6755285A (d’ara endavant EASD) amb domicili social al c/ Pare Antoni Soler 1 d’Olot, correu electrònic ea-escolartolot@xtec.cat i telèfon de contacte 972262403.\nEl present Avís Legal, juntament amb la Política de privacitat, regeixen l’accés i la utilització, per part de l’Usuari, del lloc web www.easd.com, i regulen expressament les relacions sorgides entre EASD i els “Usuaris” així com la informació i serveis oferts a través del seu lloc web.\nwww.easd.com proporciona l’accés a multitud d’informacions, serveis o dades (d’ara endavant, “els continguts”) en Internet pertanyents a EASD o als seus llicenciadors als quals l’USUARI pugui tenir accés. L’USUARI assumeix la responsabilitat de l’ús del portal.\nL’usuari accedeix voluntàriament a aquest lloc web. L’accés i navegació en aquesta pàgina implica acceptar i conèixer els advertiments legals, condicions i termes d’ús continguts en ella. El mer accés no implica l’establiment de cap mena de relació comercial entre EASD i l’usuari.\nEASD no es responsabilitza del mal ús que es realitzi dels continguts de la nostra pàgina web, sent exclusiva responsabilitat de la persona que accedeix a ells o els utilitza. Tampoc assumeix cap responsabilitat per la informació continguda en les pàgines web de tercers a les quals es pugui accedir per enllaços des de la pàgina web www.easd.com. La presència d’aquests enllaços en el lloc web té una finalitat informativa, no constituint en cap cas una invitació a la contractació de productes o serveis que s’ofereixin en el lloc web de destinació.\nEASD es reserva el dret a actualitzar, modificar o eliminar la informació continguda en el seu lloc web, i la configuració o presentació d’aquest, en qualsevol moment, sense previ avís, i sense assumir responsabilitat per aquest fet.\nUSUARIS: L’accés i / o ús d’aquest portal d’EASD atribueix la condició d’Usuari, que accepta, des d’aquest accés i / o ús, les Condicions Generals d’ús aquí reflectides.\nL’Usuari s’obliga a utilitzar el Lloc web i tot el seu contingut i serveis conforme a el que s’estableix en la llei, la moral, l’ordre públic i en les presents Condicions Generals. Així mateix, s’obliga a fer un ús adequat dels serveis i/o continguts del lloc web i a no emprar-los per a realitzar activitats il·lícites o constitutives de delicte, que atemptin contra els drets de tercers i/o que infringeixin la regulació sobre propietat intel·lectual i industrial, o qualssevol altres normes de l’ordenament jurídic aplicable.\nEASD no assumeix cap responsabilitat que es pugui derivar de problemes tècnics o fallades en els equips informàtics, no imputables a la nostra empresa, que es produeixin durant la connexió a la xarxa d’Internet, així com de danys que puguin ser causats per terceres persones mitjançant intromissions il·legítimes fora del control d’EASD. Tampoc ens responsabilitzem del mal ús que pugui fer d’aquest lloc web. Des d’EASD no garantim l’absència de virus o altres elements que poguessin causar danys en els sistemes informàtics, en els documents electrònics o en els fitxers d’usuari d’aquest lloc web o de llocs web de tercers, per la qual cosa no ens responsabilitzem dels perjudicis que es poguessin produir per aquestes causes. També quedem exonerats de tota responsabilitat davant possibles danys o perjudicis que pugui sofrir l’usuari a conseqüència d’errors, defectes o omissions en la informació que facilitem quan escaigui de fonts.\nEASD no assumeix cap responsabilitat sobre la possible falta d’actualització d’aquest Lloc web, ni garanteix que la informació publicada sigui precisa ni completa. Per tant, l’Usuari ha de confirmar que la informació publicada sigui precisa i completa abans de prendre cap decisió relacionada amb qualsevol servei o contingut descrit en aquest Lloc web.\nEASD és el propietari i / o legítim titular del lloc web i del seu contingut. Tots els continguts del lloc web, entenent per aquests, a títol merament enunciatiu, els texts, fotografies, gràfics, imatges, icones, tecnologia, programari, links i altres continguts audiovisuals o sonors, així com el seu disseny gràfic i codis font, són propietat intel·lectual d’EASD, sense que puguin entendre’s cedits a l’Usuari cap dels drets d’explotació reconeguts per la normativa vigent en matèria de propietat intel·lectual sobre aquests.\nEl lloc web i els seus continguts estan protegits per les lleis de Propietat intel·lectual, industrial i de publicitat, entre altres. La distribució, modificació, cessió, comunicació pública i qualsevol altre acte que no hagi estat expressament autoritzat per EASD, que és la titular dels drets d’explotació, queden expressament prohibits, i aquesta última podrà exercitar les accions que cregui oportuns en defensa dels seus drets.\nLa seva reproducció, distribució o modificació, tret que es compti amb l’autorització dels seus legítims titulars o resulti legalment permès, sempre que al seu torn es compti amb l’autorització d’EASD. La seva utilització per a tota mena de finalitats comercials o publicitàries, diferents dels estrictament permesos. Qualsevol intent d’obtenir els continguts del lloc web per qualsevol mitjà diferent dels que es posin a la disposició dels usuaris, així com dels quals habitualment s’emprin en la xarxa.\nLes marques, noms comercials o signes distintius són titularitat d’EASD de tercers, sense que pugui entendre’s que l’accés al Lloc web atribueix algun dret sobre aquests.\nSobre tots els continguts publicats lliurement per l’Usuari en el Lloc web, entenent com a tals vídeos, fotografies i qualsevol comentari, opinió o descripció (d’ara endavant, “els continguts”), l’Usuari atorga gratuïtament a EASD la llicència d’ús sense limitació temporal ni territorial. Sobre la base d’aquesta llicència, EASD podrà explotar lliurement els drets de reproducció, transformació, distribució i comunicació pública dels continguts, únicament amb la finalitat de poder prestar els serveis sol·licitats per l’Usuari.


Màster universitari en animació 3D a Barcelona |UPF\n07 juny 2019 (per confirmar)\nEl Màster universitari en Animació s'adreça a graduats, preferiblement amb formació en sistemes audiovisuals o de comunicació, belles arts, disseny de projectes o informació pràctica, etc., que vulguin desenvolupar i perfeccionar les habilitats en animació digital.\nAccedeix al nostre canal youtube per veure els projectes realitzats en el marc del màster.\n1. Per la seva gran connexió amb la indústria de l'animació: alguns dels seus exalumnes han participat en produccions internacionals com Avatar, Prometheus, Planeta 51 o la saga de Harry Potter, entre d'altres. Entre els seus exalumnes, a més, hi ha els creadors d'animacions d'èxit com Niebla, El so de l'Ànima, Migrópolis o Noa & Max.\n2. Per la seva profunda vessant pràctica. Durant el màster crearàs els teus propis projectes, basant-te en els aspectes més valorats de la professió: la tecnologia de vídeo, el disseny d'art i de personatges, la postproducció audiovisual, el croquis de moviment o l'edició de so, entre d'altres.\n3. Perquè t'ofereix l'opció de fer pràctiques en empreses audiovisuals com Mago Productions, BRB, Urano Films, Goroka o Triacom Audiovisual.\n4. Perquè et permetrà presentar les teves pròpies produccions en alguns dels festivals internacionals de més prestigi: Annecy, Animadrid, International Animation Festival Hiroshima, AnimaBasauri, Mundos Digitales, Animac, Animamundi, Future Film Festival, ArtFutura o Siggraph.\n5. Perquè és l'únic màster oficial a Espanya del sector de l'animació.


El Govern treballa en un pla de reinici de l'activitat amb patronals i sindicats\n2 min. Palma 02/04/2020 13:23\n651x366 El Govern vol que les mesures de protecció dels treballadors no acabin amb l'estat d'alarma. El Govern vol que les mesures de protecció dels treballadors no acabin amb l'estat d'alarma.\nLa presidenta del Govern, Francina Armengol, reclamarà al govern espanyol que les mesures econòmiques i de protecció per a empreses i treballadors s'allarguin a les Balears "com a mínim fins a l'estiu", segons ha anunciat aquest dijous després de reunir-se amb els agents econòmics de les Illes. "La situació econòmica serà molt complicada, perquè no tenim indústria i estam lligats al món turístic. Serà més complicat", ha comentat Armengol.\n"Necessitam que la protecció dels treballadors i les empreses vagi més enllà de l'estat d'alarma. Cal més temps per evitar que els ERTO (expedients de regulació temporal de l'ocupació) es converteixin en ERO (expedients de regulació de l'ocupació)", ha continuat la presidenta, qui també ha reclamat "un pla d'inversions i recursos més alt per a les Balears". Segons Armengol, "Espanya ha de ser conscient que el sector econòmic al qual costarà més tirar endavant és el turisme".\nArmengol ha explicat que el Govern ja ha començat a treballar amb la patronal i els sindicats en un pla de reinici de l'activitat, encara que ha subratllat que la prioritat en aquests moments és "la contenció de la malaltia". "No sabem quan acabarà l'estat d'alarma però estam treballant en mesures", ha afegit. Quant a la durada de l'aïllament per mar i aire de les Balears, la presidenta ha subratllat que "caldrà estudiar-la amb els experts" i "parlar-ho amb els agents econòmics" abans de fer cap petició al govern espanyol.\n600 sol·licituds de crèdit a l'Idisba\nPel que fa a les mesures econòmiques que el Govern ha posat en marxa per pal·liar els efectes de la crisi del coronavirus, Armengol ha explicat que ja han arribat 600 sol·licituds de crèdit a l'Idisba, per valor de més de 60 milions d'euros –en una situació normal, hi arriba una mitjana de 800 sol·licituds anuals. De fet, el Govern ha hagut d'ampliar els recursos destinats a aquesta línia de 50 milions a 75 milions d'euros.


La revolució digital | Col·legi de Periodistes de Catalunya\nDavid Leigh, tot un referent del periodisme al Regne Unit i que al febrer va participar al cicle “Futur”, organitzat pel Col•legi de Periodistes, explica per què el periodisme d’investigació està vivint actualment un dels grans moments de la seva història.\nEl periodista Eduardo Martín de Pozuelo. Foto: Sergio Ruiz\nAvui dia, vivim l’època daurada del periodisme d’investigació, gràcies a la revolució digital. Pot ser que soni estrany però, des de ja fa uns anys, he anat sentint el pessimisme neuròtic dels meus companys al Regne Unit i als Estats Units, sobre la fi dels models de negoci tradicionals que donaven suport ?i subvencions? al periodisme seriós d’interès públic.\nL’era digital ha capgirat la manera que té la gent de consumir la premsa i pagar per accedir a les notícies. Els grans diaris nascuts en els darrers cent anys confiaven en tecnologies que han esdevingut obsoletes: paper premsa, màquines d’escriure, premses rotatòries, ferrocarrils, camions de repartiment, repartidors, telèfons fixos, taquigrafia... Els diaris que utilitzaven aquestes tecnologies també confiaven en formes de subsidi comercial que ara també han quedat obsoletes. Certament, ara ja no es disposa de cap d’aquestes dues formes de subvenció.\nAixí, doncs, per què diem que som a l’època daurada del periodisme d’investigació? Perquè les fonts d’informació són molt més riques. Fa quaranta anys, quan vaig començar en això del periodisme, no hi havia bases de dades. No hi havia Google, ni Facebook, ni LinkedIn, ni Twitter, ni mapes satèl·lit de GPS, ni pàgines web corporatives, ni informació governamental publicada, ni registres en línia, ni arxius electrònics de diaris, ni correu internacional ni Skype.\nAra gràcies a la cercabilitat, les investigacions que abans duraven dies o setmanes ara duren uns quants segons. També cal afegir-hi la possibilitat de comunicar-se amb molta gent de tot el planeta, de manera instantània i a baix cost. El resultat d’això és que els periodistes d’investigació ara poden treballar molt de pressa per aconseguir informació i poden col·laborar els uns amb els altres a escala global.\nUn dels exemples més engrescadors dels nous horitzons del periodisme d’investigació és el creixement de les filtracions de dades. Els darrers anys, he analitzat tres filtracions d’aquest tipus al meu diari , The Guardian, i totes tres van crear un gran rebombori global: WikiLeaks, les empreses deslocalitzades i Edward Snowden.\nLes tecnologies implicades han estat les mateixes en tots tres casos: bases de dades enormes, connectades que contenien centenars de milers o fins i tot milions d’arxius, creats per governs i societats governamentals i mercantils. Com que hi ha bases de dades, hi poden haver filtracions. I com que la informació electrònica es pot copiar, les filtracions poden ser enormes, per tot el món, amb un simple clic de ratolí. En canvi, quan Daniel Ellsberg va revelar els informes del Pentàgon al New York Times, l’any 1969, va haver de fotocopiar uns tres mil fulls de paper, un per un, i va tardar setmanes a fer-ho.\nHi ha qui creu que aquestes filtracions de dades no són periodisme d’investigació de debò, es pensen que les històries i les filtracions estan preparades. En realitat, cal una feina meticulosa de detectiu i les clàssiques aptituds d’investigació perquè les dades passin a ser un escàndol. De vegades, també cal valentia: l’ICIJ va rebre amenaces i els periodistes xinesos que hi col·laboraven van témer per la seva vida.\nEl 2013, va aparèixer una altra gran filtració de dades, i la que va causar més sensació, altre cop a The Guardian, i posteriorment al New York Times, The Washington Post, Der Spiegel i mitjans de tot el món. Edward Snowden, un altre hacktivista desafecte, va obtenir milers de documents de la intel·ligència secreta de les bases de dades de l’Agència Nacional de Seguretat (ANS), i del seu soci menor britànic, l’Oficina de Comunicació del Govern (GCHQ, sigles en anglès). Es tracta d’un atac a la intimitat dels habitants del planeta: la indignació posterior va ser a escala mundial, i el president dels EUA es va veure forçat a prometre reformes.\nEstem parlant de victòries impressionants del periodisme d’investigació que abans no s’haurien pogut aconseguir. S’han desenvolupat noves tècniques per buscar i analitzar els immensos tresors de dades: els periodistes van haver de treballar amb tècnics informàtics per crear bases de dades o adquirir programari especialitzat, com ara Nuix o Intella, que en permetés la cercabilitat.\nTambé s’han desenvolupat noves tècniques per cooperar amb els mitjans, amb una varietat de jurisdiccions i cultures, i ?encara més important? hores de publicació i freqüències diferents.\nEls MSM (com els hacktivistes contraculturals anomenen els mitjans principals, en anglès mainstream media) també han començat a aprendre com treballar amb una nova classe de fonts. Això ha significat enfrontar-se a nous temes ètics. Els hackers veuen el món d’una manera molt més diferent que els periodistes convencionals i, de fet, sovint els veuen com l’enemic polític.\nNo és casualitat, però, que la majoria de mitjans implicats no siguin operacions comercials convencionals. The Guardian és propietat d’una fidúcia i l’ICIJ es finança amb donacions. Ara bé, el que veiem en tot això és un periodisme d’investigació que creix a escala mundial, que fa nous i espectaculars descobriments i que utilitza tècniques innovadores. Per tant, als pessimistes de l’economia ?que sempre ens acompanyen? els diria: “Què és el que no us agrada?”.


Mor Michael Jackson als 50 anys després de tenir una aturada cardíaca\nEl cantant Michael Jackson, de 50 anys, ha mort després de tenir una aturada cardíaca. Els serveis mèdics l'han trobat al seu domicili de Los Angeles inconscient i sense respiració. Després d'intentar reanimar-lo, l'han traslladat a un centre hospitalari, on els metges no han pogut fer res per salvar-li la vida. El jutge d'instrucció ha confirmat de manera oficial la seva defunció. El conegut com el "rei del pop" havia programat un seguit de concerts a Londres, amb totes les entrades exhaurides.\n26/06/2009 - 00.00 Actualitzat 22/04/2016 - 12.05\nCentenars de persones, entre periodistes, curiosos i fans, s'han aplegat a les portes del centre hospitalari en saber la notícia.


Blog de l'Eloi Aymerich: la petita farmacèutica\nPublicat per eLOI a 15:41\nEloi, ests l'ostia. M'has fet negar els ulls un altre cop. Aviat o deixaré de llegir el teu blogger ó procuraré tindre un paquet de clinex aprop.\nTinc ganes de veure't. A veure si ens truquem un dia i fem la xerradeta. Veuràs com ha canviat la Marina. Ja no és un bebé, ara ja és una nena petita.


Chibis!! - Página 4\npor Skuld el Dg Jul 14, 2013 11:35 am\nDoncs ja tenim en Louis i l'Ukyo.. en falten uns quants, però anem pel camí de fer-los tots xD Per cert, que monos!!! ^^\npor ErwynKC el Dt Jul 23, 2013 8:40 am\nVolia fer la Yoruichi, però costa moooolt... La roba és bastant difícill..\npor ErwynKC el Dt Jul 23, 2013 10:04 am\nAmb l'ajuda de la Meina (i el paint jejeje) he aconseguit fer això:\nNo em convenç massa, però té un algo d'ella, no? ^^\npor Meina el Dt Jul 23, 2013 7:17 pm\nSi t'ha quedat molt bé!!\nJo he fet la Soi Fong, tot hi que li falta la capa de capitana i el cabell... no s'assembla gens al seu, apart de que hi falten les 2 trenes/cues que porta, (no l'he retocat amb el Pain per que ara mateix em fa massa mandre )\npor jin_97 el Dl Nov 18, 2013 3:21 am\nBrook i Miku\npor Meina el Dl Nov 18, 2013 4:34 am\nQue monaaaaaaaa la Mikuuu\nEl Brook també mola moltt!!\nAl fer la Miku m'has fet inspirar i jo he fet la Gumiii!! (no m'ha quedat gaire bé però aqui la deixo)\nEditat per darrera vegada per Meina el Dt Nov 19, 2013 5:10 am, editat 1 cop en total\npor jin_97 el Dl Nov 18, 2013 7:00 am\nK si que t'ha quedat bé jajaja, he vist un chibi k tenia guardat i m'han vingut ganes de tornar a fer-ne\npor ErwynKC el Dc Nov 27, 2013 7:07 am\nQue mooooooooooooooneees!! M'encanten com us han quedat la Gumi i la Miku!!!\npor Meina el Dl Gen 05, 2015 4:32 am\nAqui deixo alguns chibis més *-*\nLa Meina (real) modo chibi\nLa Meina (real) modo chibi raro xDD\nLa Satoko d'un anime que es diu Higurashi no haku koro ni\nLa Mashiro Kuna de Bleach\npor criscare124 el Dl Gen 05, 2015 4:37 am\nBé, no sé si ja l'heu posat xq n'hi ha alguns que no me'ls deixa veure, però aquí us deixo amb el meu personatge preferit de One Piece, el Mihawk\npor Cyberdalek2.0 el Dl Gen 26, 2015 3:51 am\nDoncs jo també m'he animat a probar aquest programa, i el trobo força entretingut!\nJa en porto 2:\nEl primer, una versió meva en miniatura.\nEl segon, un àlter ego meu, amb trets de dandi.\npor Cyberdalek2.0 el Dl Gen 26, 2015 4:52 am\nAixò enganxa bastant! Ja en tinc 2 més:\nPer una banda, el Dr. Mark Sloan de la sèrie "Diagnòstic Assassinat".\nI l'altre, la Victorique de Blois de l'anime "Gosick".\npor jin_97 el Dl Gen 26, 2015 8:25 am\nJajajajaja la Victorique és igualeta a l'anime\npor Cyberdalek2.0 el Dl Gen 26, 2015 9:19 am\nUns altres 2:\nEn Norman Briggs, de "Diagnòstic Assassinat".\nI el General Red, de "Bola de Drac".\npor Cyberdalek2.0 el Ds Gen 31, 2015 3:51 am\nAquí van 3 personatges més, tots d'Inuyasha:\npor Cyberdalek2.0 el Ds Gen 31, 2015 4:18 am\nI us en dono 2 més, de regal! (Es que això enganxa massa... )\nEn primer lloc, el professor Gerald Peach, que va aparèixer breument a "Doctor Who".\nI el Dr. Alec Earnhardt, del joc "Far Cry 3".


‘Ja és hora de tornar a encendre les estrelles’, lema de la candidatura dels Mundials d'esquí 2027 - Altaveu el diari digital d'Andorra\n‘Ja és hora de tornar a encendre les estrelles’, lema de la candidatura dels Mundials d'esquí 2027\nLa campanya de comunicació que s'ha presentat aquest dimecres a la Farga Rossell se centra en la unió de tot un país, la il·lusió d’un projecte conjunt i l’orgull de poder ser la seu d’un esdeveniment històric\n24/11/2021 (20:59 CET)\nLa campanya de comunicació s'ha presentat aquest dimecres a la Farga Rossell. ANDORRA 2027\n‘Ja és hora de tornar a encendre les estrelles' és el lema de la campanya de comunicació de la candidatura d'Andorra als Mundials d'esquí 2027 que s'ha presentat aquest dimecres a la Farga Rossell. Se centra en la unió de tot un país, la il·lusió d'un projecte conjunt i l'orgull de poder ser la seu d'un esdeveniment històric.\nLa candidatura dels Campionats del Món d’esquí alpí Andorra 2027 segueix fent passos ferms en la seva promoció i consolidació, amb la vista posada al proper mes de maig, data en què la Federació Internacional d’Esquí (FIS) anunciarà quina serà la seu de l’esdeveniment. Aquest dimecres, en un escenari emblemàtic com la Farga Rossell a la Massana, la ministra de Cultura i Esports, Sílvia Riva, el director general del projecte, David Hidalgo, i la directora de màrqueting, Elisabeth Pérez han presentat la campanya de comunicació que es donarà a conèixer, a Andorra però també als països de l’entorn, els grans eixos de la candidatura.\nAixí, sota el lema de ‘Ja és hora de tornar a encendre les estrelles’, la campanya vol estendre el missatge que el país té davant l’oportunitat d’afrontar un projecte conjunt que il·lusiona. A la vegada, i encara ara, en període complicat per la pandèmia, també vol comunicar que és l’hora que les estrelles esportives tornin a brillar. El ‘claim’ de la campanya neix d’una frase del poeta i artista francès Guillaume Apollinaire.\nEstà enfocada per plasmar un missatge d’unió i esperança, per mobilitzar la població, per tornar a situar Andorra com a seu referent de l’esquí alpí i, de retruc, del turisme de neu. A més, amb l’objectiu de donar un impuls a les empreses nacionals -després d’un any i mig complicat-, la campanya s’ha desenvolupat, des del principi fins al final, conjuntament amb empreses del país. També els seus protagonistes són andorrans i mostren el passat, present i futur de l’esquí nacional i de l’esquí adaptat. A través de la campanya es reforcen els principals valors de la candidatura; la promoció de l’esquí alpí, de la salut, de la sostenibilitat, de l’accessibilitat i de l’excel·lència. www.andorra2027.com.\nEn clau de sostenibilitat, el projecte contempla l’ús extensiu de les energies renovables i la promoció del transport públic\nPer exemple, en clau de sostenibilitat, el projecte Andorra 2027 contempla l’ús extensiu de les energies renovables, la promoció del transport públic, la reducció del malbaratament alimentari i la construcció d’infraestructures temporals per reduir l’impacte visual. La campanya s’ha posat en marxa a través dels mitjans de comunicació i les xarxes socials aquest mateix dimecres, tant al país com als mercats de proximitat (Espanya, França i Portugal). També es donarà a conèixer digitalment a mercats europeus potents com Irlanda, el Regne Unit, Suïssa, Alemanya, Dinamarca, Noruega, Suècia i Finlàndia.\nLes xifres que mouen els Campionats del Món ja parlen per si soles. És un esdeveniment de 16 dies de durada, amb la participació de més de 750 esquiadors provinents d’una setantena de països, que involucra a més d’un miler de professionals de la comunicació i que es retransmet en directe a tot el món a través de més d’un centenar de canals de televisió. Per establir una comparativa, les Finals de la Copa del Món, la darrera fita internacional que va organitzar Grandvalira (i que repetirà el 2023), té una durada d’una setmana, mobilitza a 230 esquiadors de 19 països i es retransmet en directe per 38 canals de televisió. A més, tal com ha recordat el director general de la candidatura Andorra 2027, David Hidalgo, “el pressupost per organitzar els Campionats del Món prové dels drets de màrqueting i de televisió de la FIS”. En d’altres paraules, i si finalment Andorra esdevé la seu escollida, no suposarà cap cost públic per al país.\nL’organització d’uns Campionats del Món, esdeveniment d’esquí alpí de més prestigi i rellevància esdevindria per a Andorra la culminació de més de quinze anys de trajectòria en la celebració de grans competicions d’esquí. Tal com ha recordat Hidalgo, el camí es va iniciar el 2006 amb la presentació de la primera candidatura per celebrar una prova de la Copa del Món a Andorra. Entremig, han tingut lloc proves de la Copa d’Europa, proves de la Copa del Món, Finals de la Copa d’Europa i les Finals de la Copa del Món.


(Photos of last year's winners)\nAPAC – British Council John McDowell Award 2017\nS’obre la convocatòria dels premis adreçada a professorat o futur professorat de llengua anglesa, que siguin membres de l’associació, per treballs portats a terme durant el 2017, amb les següents\nPremi individual adreçat a professorat o futur professorat de qualsevol tram educatiu obligatori i post-obligatori que presenti des d’un treball enfocat a la reflexió o la recerca en el camp de l’ELT fins a disseny de programació d’aula o experiències concretes.\nEn el cas d’experiències, és imprescindible introducció, objectius i conclusió.\nPremi individual adreçat a alumnat de Batxillerat que presenti un treball de recerca en llengua anglesa que pot estar relacionat amb qüestions de llengua i cultura, o bé amb altres camps, realitzat durant el curs anterior. Cal que el professor/a tutor/a faci una breu presentació del treball i de l’alumne/a.\nMODALITAT C – premi col·lectiu\nPremi col·lectiu adreçat a professorat i el seu alumnat que presentin activitats d’ensenyament-aprenentatge fetes a l’aula i/o en entorns virtuals etc., durant el curs anterior. Imprescindible que vagin precedides d’una introducció, objectius, continguts i conclusió del professor/a que les presenta així com que s’apreciï i es pugui valorar la feina feta per l’alumnat.\nPer a la MODALITAT A\n1r premi: curs de formació de dues setmanes patrocinat pel British Council. Si el candidat tria fer-lo al Regne Unit, el premi inclou també l’allotjament. El transport i la manutenció són a càrrec del guanyador/a.\nAccèssit: val de 200 eur en material de la llibreria COME IN.\nPera la MODALITAT B\n1r premi: un tablet\nAccèssit: val de 100 eur en material de la llibreria COME IN\nPer la MODALITAT C\n1r premi: val de 300 eur en material de la llibreria COME IN\nEl jurat estarà format per membres de la Junta d’APAC i els assessors/es que consideri oportú. El resultat es farà públic durant l’Opening Session de les Jornades 2018 i es comunicarà amb antelació suficient als guanyadors/es per tal que puguin assistir a l’acte de lliurament. Aquesta acta es publicarà en la revista d’APAC corresponent.\nLa llengua vehicular del concurs és l’anglès.\nEn totes les candidatures hi haurà de constar:\n- La modalitat a què es presenten\n- Nom complet del candidat/a o de la persona responsable de presentar el treball\n- Nivell educatiu o curs (en el cas de la modalitat C)\n- Adreça postal, email o telèfon de contacte.\n- Nom , adreça i telèfon del centre educatiu, si escau.\nLes candidatures es poden presentar durant tot l’any, fins al 15 de gener de 2018, en suport paper (en mà o per correu postal) o electrònic a les oficines de l’APAC.\nc/Girona 53, baixos, 08009 Barcelona\ninfo@apac.es – 646267456 (en horari d’oficina)\nAPAC es reserva el dret de publicar total o parcialment els treballs presentats a la revista i/o al seu web.\nAPAC no es responsabilitza dels treballs no recollits abans del 30 de maig de 2018.\nAquestes bases anul·len les bases publicades anteriorment.\nPrevious Awards: 2008, 2009, 2010, 2011, 2012, 2013, 2014, 2015, 2016


Detingut un conductor novell per conduir ebri, drogat i provocar un accident a Subirats | RTVVilafranca\nDetingut un conductor novell per conduir ebri, drogat i provocar un accident a Subirats\nEl turisme que conduïa el detingut va col·lidir amb un tractor amb remolc que va bolcar com a conseqüència de la violència del xoc.\nEls Mossos d’Esquadra de Trànsit van detenir ahir, dimecres 9 de setembre, un jove de 22 anys, de nacionalitat espanyola i veí de Sant Sadurní d’Anoia, com a presumpte autor d’un delicte contra la seguretat del trànsit i d’un delicte de lesions per imprudència greu.\nEls fets es van iniciar pocs minuts abans de les 6 de la matinada del mateix dia 9, quan una patrulla de trànsit es va desplaçar fins el quilòmetre 20,4 de la carretera BV-2429, al terme municipal de Subirats, després de rebre l’avís d’un accident amb dos vehicles implicats.\nUn cop assegurada la zona els agents van analitzar l’accident. La via és de doble sentit i la velocitat està limitada a 60km/h. En el moment de la col·lisió era de nit i la pluja havia estat intensa. Tot apuntava que el conductor del turisme va perdre el control del vehicle en un revolt i va col·lidir amb un tractor que circulava en sentit contrari i en direcció a Sant Sadurní d’Anoia. La violència del xoc va ser tal que el turisme va tombar el tractor amb remolc i va ferir el seu conductor. Pel que fa al turisme, va sortir projectat contra la tanca metàl·lica de protecció de la via. Com a resultat de l’accident tres persones van resultar ferides, una d’elles de gravetat, més concretament l’acompanyant del conductor detingut. Quant a l’afectació a la via, va restar cinc hores tallada, fins que cap a les 11h del matí es va poder restablir la circulació sense restriccions. En allò que fa referència al conductor, la patrulla de trànsit va observar que presentava evidents símptomes d’anar sota els efectes de les begudes alcohòliques i/o les drogues. El van sotmetre a la prova d’alcoholèmia i va donar un resultat de 0,69 mg/l d’aire expirat. Al tractar-se d’un conductor novell el límit era de 0,15 mg/l. A la prova de substàncies estupefaents, va donar positiu per consum de cànnabis. Els agents van detenir el conductor per un delicte contra la seguretat del trànsit per conduir sota els efectes de l’alcohol i les substàncies estupefaents, i d’un delicte de lesions, per una imprudència greu. El detingut passarà en breu a disposició judicial.


15 de gener de 2021 – BÉTERA – toda la información del Bétera, Valencia\nDaily Archives: 15 de gener de 2021\nLa Conselleria d’Educació, Cultura i Esport ha creat Rapsodes 2021. Es tracta de un nou projecte d’intercanvi d’experiències educatives per a incentivar l’ús del valencià entre la població escolar mitjançant les lletres i els versos improvisats. La iniciativa compta amb la col·laboració de músics valencians, entre els quals es troben Tesa, Esteve d’Auxili, Malparlat, Jazzwoman, Kike…\nCurs d’Hàbits Saludables per als joves d’11 a 18 anys de Bétera\nedusi, inicio, Notícies, Oci i CulturaBy c.sorli 15 de gener de 2021\nLa regidoria de Joventut de l’Ajuntament de Bétera ha posat en marxa un curs de Hàbits Saludables. Aquesta formació va dirigida a la població més jove de Bétera, concretament a adolescents d’11 a 18 anys. Donada la situació sanitària el curs començarà de manera online. L’objectiu se centra en convertir hàbits de vida inadequats en hàbits de vida que suposen el…


gener « 2014 «\nPàgina d'inici » 2014 » gener\nLlops del capitalisme\ndiumenge, 19 gener, 2014 20:24 / Deixa un comentari\nLeonardo DiCaprio en el paper de Jordan Belfort.\nEl llop de Wall Street, el nou film de Martin Scorsese, es basa en una història real: la de Jordan Belfort, un corredor de borsa que va fer una fortuna enorme al davant de l’agència Stratton Oakmont.\nLeonardo DiCaprio es posa a la pell d’un home amb un talent excepcional per vendre fum. Per enganyar els petits inversors amb l’únic propòsit d’enriquir-se. Una frase resumeix la manca d’escrúpols del protagonista: «Venc escombraries als escombriaires». El film narra l’ascens i la caiguda de Belfort i la seva bandada de llops, gent moguda per la cobdícia del diner fàcil, la set de poder i la sensació d’impunitat.\nEls excessos comesos aleshores (dècada dels 1990) van portar primer la crisi financera i, després, la crisi econòmica, la pitjor d’ençà del crac del 1929: fa sis anys que dura i encara no sabem del cert quan en sortirem.\nEls primers anys de la crisi es parlava de reformar el capitalisme, de limitar-ne els abusos. El 2008 Nicolas Sarkozy, en aquell temps president de França, va proclamar solemnement la necessitat de refundar-lo.\nNo sé pas si s’ha reformat prou. Un estudi publicat no fa gaires dies per la consultora ICSA i l’escola de negocis EADA indicava que el sou dels directius espanyols s’havia apujat un 7% el 2013, mentre que el dels càrrecs intermedis i els empleats s’havia reduït un 3% i un 0,5%, respectivament.\nPaul Krugman, premi Nobel d’Economia del 2008, acaba d’escriure al New York Times que a Europa les polítiques d’austeritat sostingudes per la dreta (segons ell, del tot errònies) han estat assumides per la socialdemocràcia.\nEl gruix de la classe mitjana s’aprima cada dia que passa i els governs no donen resposta als problemes dels ciutadans. Tot plegat, terreny adobat per a les forces populistes. Ho comprovarem, molt probablement, en les eleccions europees del mes de maig.\nPD. Tinc ganes de llegir-me la nova novel·la de Marta Rojals, L’altra, centrada en la generació dels 1970: gent que ho va tenir tot i que ara, amb quaranta anys, no pot pagar la hipoteca.\ndissabte, 18 gener, 2014 18:36 / Deixa un comentari\nLa dansa. Henri Matisse.\nEscolto a RAC1 l’entrevista de Jordi Basté amb Perico Pastor. El pintor i dibuixant de la Seu d’Urgell acaba de presentar els dos murals que decoraran la capella de l’Eucaristia de l’església de Sant Just, una de les més antigues de Barcelona. S’hi instal·laran abans no s’acabi l’any.\nLes paraules de Pastor traspuen bonhomia i tolerància. Es declara ateu, però afegeix que no ha estat mai ni anticlerical ni menjacapellans. Li interessen la Bíblia i l’Església: fa encara no tres anys va il·lustrar la traducció interconfessional de la Bíblia catalana, dirigida per l’Armand Puig, rector de Sant Just.\nPreguntat per si el seu art és terapèutic, Pastor respon que tots els quadres i tot l’art són una forma de teràpia. Les seves pintures són lluminoses i coloristes, igual que les de Henri Matisse, un dels seus artistes preferits.\n«Somio», deia Matisse, representant màxim del fauvisme, «un art equilibrat, pur, tranquil, sense contingut inquietant ni torbador, que serveixi com a lenitiu, com a calmant cerebral, alguna cosa semblant a un bon sofà on reposar de les fatigues físiques». Terapèutic.


(Publicat al Diari de Sabadell, dimarts 10 d'octubre de 2017)\nSant Julià de Ramis, diumenge 1 d'octubre de 2017\nPer a molts aquesta ha estat una setmana arrítmica i dificultosa per recuperar la normalitat quotidiana. Un dia sí i l'altre també, els canvis de l’estat d’ànim estaven a l’ordre del dia. És evident que l’exercici de la força per part de l’Estat espanyol a les portes dels col·legis electorals ens ha afligit, a tots plegats; un dol que portarem amb nosaltres durant molt de temps. Hi ha coses que ens marquen per tota la vida i aquesta és la conseqüència quan esdevens víctima de la violència. Aprendrem a conviure-hi, però rarament oblidarem.\nEn el context d’una societat democràtica és inacceptable pensar que les coses es resolen per la força de les porres o de les armes. I en aquest debat sobre la violència no és admissible mantenir posicions equidistants. Per això, la ciutadania, i especialment les organitzacions polítiques, han de reivindicar la pau i llurs valors com a mecanismes útils per dirimir les diferències. Ara bé, també s’ha de denunciar i aïllar aquells que presumeixen de la pràctica de la força per imposar-se políticament. Molts recordaran aquella frase de José Maria Aznar que “en absència de violència, en democràcia es pot parlar de tot”. Per tant, la coherència i trajectòria de qualsevol demòcrata es demostra en aquests moments. No s’hi val canviar els valors i els fonaments del règim democràtic en funció dels interessos partidistes o particulars, com és l’actual cas o amb la recent crisi economicofinancera que ha patit l’Estat espanyol.\nTal vegada el procés català des de fa temps potser ha esdevingut un meteor d’escala geològica. És a dir, d’aquells fenòmens que verdaderament generen canvis substancials i que esdevenen imparables. Els anys noranta, per terres d’Amèrica Central, escoltava encuriosit les explicacions de com un terratrèmol havia provocat l’emergència de la plataforma continental modificant la línia de costa del país. També és fàcil recórrer a l’exemple de l’erupció d’un volcà. Imparablement la seva beurada de lava desfila per la muntanya fins a arribar al mar o bé, fins i tot, pot emergir des del mar per crear una nova illa. No va ser el cas, però l‘any 2011 a l’Illa de El Hierro una erupció volcànica submarina albirava l’aparició d’un nou illot. Si acceptéssim aquesta similitud entre els processos sociopolítics i geològics semblaria raonable acceptar que la millor solució seria reconèixer el dret d’autodeterminació de Catalunya. Sovint, la natura ens ensenya que les pertorbacions són la bases dels grans canvis que ha sofert la Terra, i davant d’això el més sensat és desenvolupar la nostra capacitat d’adaptació. Tal com farem per respondre al repte del canvi climàtic o canvi global com aventuren molts científics i analistes ambientals.\nPrecisament aquest procés d’adaptació al nou escenari sociopolític s’ha de fer sense generar traumes ni retrets. De fet, les persones independentment de la nostra pertinença a una comunitat vivim, treballem i pensem en un entorn global i d’interdependència. Potser encara som massa esclaus de la visió de l’estat-nació nascut del segle XVIII. És palmari que a principis del segle XXI les societats hem avançat a velocitat de vertigen i ens organitzem substancialment diferent. En tan sols 40 anys ja no es parla de moneda pròpia i la pesseta és història. Avui l’euro és la moneda comuna de milions d’europeus. Les fronteres entre països europeus són més aviat psicològiques que no pas físiques. Alguns podem circular lliurement per Europa i el nostre passaport reconeix la nostra pertinença a la Unió Europea. Una comunitat encara en construcció i massa condicionada pels interessos exclusivament mercantils i dels Estats. Inequívocament caminem cap a l’Europa de les regions i ciutats on les comunitats prenen una dimensió de proximitat. El procés català serà una contribució notòria en aquest camí. Endavant!\nSabadell, 8 d’octubre de 2017


Bàrbara Forés, Radiografia d'un any en puntuacions - Celler Bàrbara Forés | Visites enoturisme Terra Alta\nBàrbara Forés, Radiografia d'un any en puntuacions\nBons progressos de la Terra Alta\nAmb la publicació de les puntuacions de Robert Parker és moment d’examinar l’evolució de les valoracions atorgades als vins del Celler Bàrbara Forés al llarg del 2013. La fita més destacada del celler la Terra Alta, per la seua significació, és la històrica dels 93 punts a el Coma d’En Pou. Es tracta d’un negre que des dels inicis, ha estat el més important del celler i que va mantenint al llarg dels anys uns resultats i una evolució molt positiva. En la resta de puntuacions concedides al mateix vi, el registre és semblant.\nEl Blanc de Bàrbara Forés, el vi jove de Garnatxa Blanca i Viognier, es manté com un dels blancs de referència a Catalunya, aconseguint un 9,22 segons la Guia de Vins de Catalunya i la inclusió en el llibre “Vinos Imatibles” de David Seijas, antic sommelier de El Bulli. L’altre jove del celler, el Rosat de Bàrbara Forés, sobresurt amb els 9,23 punts de la Guia de Vins i la inclusió dins del “Cuadro de Honor” a la Guía del Vino Cotidiano, amb 8,1 punts. Aquesta guia, editada per la revista Mi Vino-Vinum, repassa els millors vins d’Espanya per menys de 10€.\nEl Quintà, el 100% Garnatxa Blanca, segueix en el cim dels vins blancs mediterranis, amb els 90 punts Parker, els 91 d’Stephen Tanzer o els 9,58 de la Guia de Vins. D’aquest vi tocaria també destacar el fet que des del Celler s’ha iniciat una aposta per donar-ne a conèixer les anyades antigues, les quals ja formen part del patrimoni enològic del nostre celler.\nPel que fa el Negre de Bàrbara Forés, l’anyada 2011 continua amb una evolució positiva, amb els 90 punts del prescriptor Stephen Tanzer o els 9,39 de la Guia de Vins.\nL’aposta per la varietat autòctona del Morenillo per al vi El Templari, també ha donat els seus resultats. Robert Parker, Stephen Tanzer i l Guia Peñín han coincidit en adjudicar-li 91 punts a l’anyada 2011, tot i que la puntuació més alta d’aquest ha arribat de part de de la Guia de Vins (9,59)\nD’aquesta manera, el Celler Bàrbara Forés encara un any ple de reptes, en el qual ha d’adoptar el segell de producció ecològica, ha de fer un pas més en el projecte de llevats autòctons i ha iniciat l’experimentació amb la vinificació en àmfores per a El Templari. Segons M. Carmen Ferrer “Aquests reconeixements reconforten i animen a seguir endavant a una Terra Alta que cada vegada assoleix una major presència de vins altament puntuats”


Anada dels setzens de Copa, el 9 de novembre | FCBarcelona.cat\nAnada dels setzens de Copa, el 9 de novembre\nEl Barça debutarà al torneig del KO el dimecres 9 de novembre. El partit s’ha avançat perquè l’equip disputarà el Mundial de Clubs a mitjans de desembre, quan està prevista la primera ronda. Guardiola podrà comptar amb els internacionals per Espanya.\nOnze inicial del Barça a la final de la Copa del Rei de la temporada passada Foto: MIguel Ruiz - FCB\nLa Federació Espanyola de Futbol ha fet pública aquest dilluns les dates de l’eliminatòria dels setzens de final de la Copa del Rei, a doble partit. El Barça serà el primer equip que entri en acció, el dimecres 9 de novembre. L’Atlètic de Madrid i el Sevilla ho faran el 8 de desembre i la resta d’equips de Primera Divisió, el 13 de desembre. El Barça no podia afrontar el matx aquest dia perquè serà al Japó per la disputa del Mundial de Clubs, com a campió d’Europa.\nAl conjunt blaugrana, així com la resta de clubs que intervenen en competicions europees, li tocarà un equip de Segona B en el sorteig de divendres. El partit d’anada té lloc en el camp del quadre de categoria inferior.\nAcord amb la Federació Espanyola\nLa setmana del 7 al 13 de novembre s’atura la Lliga per compromisos de seleccions. El Barça ha arribat a un acord amb la Federació espanyola perquè els seus seleccionats pel combinat estatal es puguin incorporar a les ordres de Vicente del Bosque després del partit de Copa. Espanya jugarà un amistós a Anglaterra el dissabte 12 de novembre.


Foment no calma els taxistes, que seguiran amb les vagues | Catalunya | EL PAÍS Catalunya\nLa mobilització del sector, després de gestar-se a Barcelona i Madrid, s'ha estès a les principals ciutats del país\nMadrid 30 JUL 2018 - 22:48\tCEST\nTaxistes bloquegen la Gran Via de Barcelona. En vídeo, el sector del taxi també es mobilitza a Madrid amb serveis mínims especials. Manu Fernandez FOTO: AP / VÍDEO: ATLAS\nEls taxistes seguiran amb la vaga després que hagi fracassat la reunió que han mantingut aquest dilluns les principals associacions del sector amb el Ministeri de Foment. El Govern espanyol s'ha compromès a aprovar al setembre un decret que faci complir el límit legal: una llicència de vehicle de transport amb conductor (VTC), com Uber o Cabify, per cada 30 de taxi. A més, transferirà a les comunitats la competència estatal sobre VTC. Els taxistes, que avui han col·lapsat les principals vies de Madrid, Barcelona o València, consideren insuficient la proposta i demanen una segona llicència urbana per restringir els VTC.\nAquest dilluns a la nit, l'assemblea de taxistes de Barcelona, celebrada al xamfrà entre Gran Via i Passeig de Gràcia, ha acordat mantenir la vaga fins que Foment "posi per escrit" que els ajuntaments tenen competències per regular les VTC.\nLes mobilitzacions de taxistes s'han estès precisament aquest dilluns des de la capital catalana a altres ciutats, com Madrid, Sevilla o València, i han afectat la mobilitat de milers de ciutadans i turistes. Els taxistes han col·lapsat el trànsit a les principals vies d'aquestes ciutats, i han deixat sense servei estacions de tren i aeroports amb la gairebé nul·la intervenció policial.\nLes protestes han coincidit amb la reunió que, durant quatre hores, han mantingut gairebé sense avanços el Ministeri de Foment i les principals associacions de taxistes (Fedetaxi, Élite Taxi i Antaxi). Al final de la trobada, les parts ni tan sols s'han posat d'acord a l'hora de concretar les seves propostes.\nEl secretari d'Estat d'Infraestructures i Transports, Pedro Saura, ha anunciat que el Govern espanyol portarà al setembre al Consell de Ministres una nova normativa que garanteixi el compliment efectiu del límit legal d'una llicència de VTC per cada 30 de taxi. La llei del 2013 ja fixa aquest límit, però estan sortint al mercat per sentència judicial 10.000 altres llicències VTC que es van concedir a l'empara del buit legal que es va produir entre el 2009 i el 2013 gràcies a la Llei Omnibús de liberalització de l'economia aprovada pel Govern de José Luis Rodríguez Zapatero el 2009, que va eliminar els límits per a llicències VTC.\nA causa d'aquestes llicències, en l'actualitat operen a Espanya 9.366 vehicles VTC i 65.277 taxistes, és a dir, una llicència VTC per cada set de taxi, segons les últimes xifres del Ministeri de Foment.\nTuristes passegen per la Gran Via de Barcelona,entre taxistes. Albert Garcia\nNo obstant això, el número dos de Foment no ha concretat quin tipus de mesures pot decretar el Govern central per anul·lar unes llicències concedides pels tribunals, i com les articularà perquè tinguin efectes retroactius, aspectes que topen amb la legislació espanyola. Saura s'ha limitat a assenyalar que l'Executiu de Pedro Sánchez entomarà el problema amb mesures “definitives i estables”. Entre aquestes hi ha la de transferir a les comunitats autònomes les competències estatals sobre les llicències VTC, “perquè siguin les administracions autonòmiques les que tinguin la capacitat de regular en aquest sector, incloent la possibilitat d'una llicència”.\nSaura ha afegit que només quan estiguin transferides es podrà abordar la “llicència urbana” que exigeixen els taxistes, com la que ha engegat l'Àrea Metropolitana de Barcelona (AMB), i que els ajuntaments puguin participar en la regulació del sector.\nEls taxistes valoren la voluntat d'entesa del Govern espanyol però consideren “insuficients” i “poc concretes” les seves propostes, precisament perquè trasllada a les comunitats autònomes la patata calenta de restringir les llicències. Les associacions de taxistes coincideixen que el model a seguir és el que ha proposat Ada Colau per a Barcelona a través d'un reglament 600 llicències VTC, de les 1.035 que actualment operen a Barcelona a prop de 400, exigint a les empreses una segona llicència, a més de l'estatal.\nEl Tribunal Superior de Justícia de Catalunya (TSJC) va suspendre aquest reglament i malgrat que Foment va retirar la seva petició de mesures cautelars, va ratificar la setmana passada la seva suspensió.\nEl president de Fedetaxi, Miguel Ángel Leal, ha apuntat a la possibilitat que es reconsiderin les aturades després de la reunió que mantindrà dimecres el ministre de Foment, José Luis Ábalos, amb les comunitats autònomes per abordar el conflicte. “Hi ha molt bona voluntat, però no és suficient per marxar satisfets, així que no desconvoquem la vaga”, ha assegurat el president d'Antaxi, Julio Sanz.\nPer la seva banda, el president d'Unauto, l'associació que aglutina les companyies de VTC, Eduardo Martín, ha assenyalat que demanarà dimarts al Govern central en la reunió prevista a Foment que “no cedeixi als xantatges” que “el monopoli del taxi” fa amb la seva vaga indefinida i garanteixi la seguretat pels VTC, després d'haver-hi més de cent cotxes “destrossats” i desenes de conductors agredits.\nEls taxistes de Barcelona van iniciar divendres, dia 27, una vaga indefinida per protestar contra la concessió de llicències de VTC, reivindicació compartida també pels taxistes de Madrid i que s'ha estès a altres regions d'Espanya, com La Rioja, València o Alacant.\nEl conflicte va arrencar dimecres passat, quan els taxistes de Barcelona van iniciar dues jornades de protestes en suport al reglament de l'Àrea Metropolitana aprovat per iniciativa de l'alcaldessa Ada Colau, que limitava l'actuació de companyies com Uber i Cabify, i que ha estat suspès cautelarment pel Tribunal Superior de Justícia de Catalunya (TSJC), en entendre que envaeix competències estatals.\nDesprés d'aquesta decisió, els taxistes de Barcelona van convocar una aturada indefinida, amb talls de trànsit al centre de la ciutat i als accessos a l'aeroport. S'hi van solidaritzar els companys de Madrid, que van deixar sense servei l'aeroport de Barajas i l'estació d'Atocha.\nLes protestes dels taxistes de Barcelona han anat acompanyades de seriosos episodis de violència amb agressions als conductors de VTC i destrossa dels seus vehicles, fins i tot quan anaven ocupats per clients, segons ha denunciat l'associació de les VTC, Unauto.\nEl cas també s'ha convertit en motiu de confrontació política. Des del PP, el diputat José Alberto Herrero ha acusat el Govern de Sánchez de "cedir al xantatge dels independentistes i deixar indefens el sector del taxi i dels VTC". Segons ha criticat Herrero, "el Ministeri de Foment ha renunciat a defensar les competències de l'Estat davant del govern radical d'Ada Colau, situant-se ben a prop de la prevaricació en desistir del seu deure legal de defensar les competències de l'Executiu".\nTambé el president de la Generalitat, Quim Torra, ha demanat als taxistes que imperi la "seguretat i responsabilitat" i "més implicació a totes les parts en el conflicte".\nPer la seva banda, el dirigent de Podem Rafael Mayoral ha mostrat el seu suport als taxistes perquè, segons les seves paraules, "cal defensar el taxi com a servei públic davant de l'atac que està patint per part dels "voltors financers".


Portugal vota aquest diumenge la nova presidència en ple confinament i onada de contagis La República\nPortugal vota aquest diumenge la nova presidència en ple confinament i onada de contagis\nACN Brussel·les.-Portugal vota aquest diumenge la nova presidència en ple confinament per frenar una onada de contagis de covid-19 que situa el país com el tercer de la Unió Europea […]\nACN Brussel·les.-Portugal vota aquest diumenge la nova presidència en ple confinament per frenar una onada de contagis de covid-19 que situa el país com el tercer de la Unió Europea amb pitjor incidència. Només Irlanda i la República Txeca registren pitjors dades que Portugal, que en els darrers dies ha tancat les escoles per frenar els contagis. Tot i així, més de nou milions de ciutadans estan cridats a les urnes en unes eleccions presidencials en les quals es tem un augment de l’abstenció per la pandèmia. Entre les mesures que s’han implementat hi ha la recollida dels vots dels infectats a casa però els que fan quarantena des del 14 de gener no poden votar, una mesura que ha generat polèmica. L’ús de mascareta als col·legis electorals serà obligatori.\nMalgrat que algunes veus demanaven l’ajornament de les eleccions, entre ells el líder de l’oposició, Rui Rio, finalment Portugal celebrarà els comicis aquest diumenge. Els col·legis electorals estaran oberts de les 8 h fins a les 19 h (hora local). Entre les mesures que s’han introduït en tractar-se d’unes eleccions fetes en el marc de la pandèmia hi ha l’ampliació del vot anticipat, que ha assolit una xifra rècord en aquestes eleccions. Amb tot, el nombre de persones que han demanat el vot anticipat, unes 250.000, és reduït en comparació amb el de persones cridades a les urnes, més de nou milions. Més d’un milió i mig de portuguesos voten des de l’estranger. També s’ha ampliat el nombre de meses electorals, s’ha passat a recollir el vot al domicili de les persones infectades de covid-19 i la gent gran que viu a residències podrà votar des del mateix centre per evitar que surtin. Amb tot, les persones infectades de covid-19 10 dies abans de la votació no podran votar. Pel que fa als contagiats de covid, els votants dipositen la papereta en un sobre i els encarregats de recollir-les les posen en un segon sobre on es mantenen un dies fins que sigui segur obrir-les per comptar els vots. Aquest sistema, però, ha rebut algunes queixes perquè els que han estat en quarantena a partir del 14 de gener no s’han pogut registrar perquè els recullin el vot a casa. Experts temen un augment de l’abstencióEn unes eleccions presidencials en què l’actual president, Marcelo Rebelo de Sousa, del centredretà Partit Social Demòcrata, és el gran favorit, els experts temen un augment de l’abstenció per la pandèmia. Per evitar-ho, les autoritats s’han esforçat per transmetre als ciutadans que “votar és segur”, segons apunta una campanya impulsada per la Comissió Electoral Nacional portuguesa. Amb tot, alguns experts asseguren que l’abstenció es podria enfilar fins i tot al 70%. En els comicis del 2016 va ser del 50%, una de les xifres més altes de la història. Rebelo de Sousa, el gran favorit Són set els candidats a la presidència de Portugal en aquestes eleccions. El favorit és el centredretà Rebelo de Sousa, que en aquests comicis aspira a un segon mandat. Les darreres enquestes apunten que podria obtenir al voltant d’un 60% dels vots, cosa que el convertiria de nou en president sense necessitat d’una segona volta, que se celebraria en cas que cap dels candidats aconseguís més del 50% dels sufragis. Segons les darreres enquestes, l’exeurodiputada socialista Ana Gomes i el candidat d’extrema dreta André Ventura es disputen la segona posició amb un 11% dels vots, lluny del resultat que obtindria Rebelo de Sousa. Els segueixen amb el 5% i el 4,5% dels vots els també exeurodiputats Marisa Matías, del Bloc d’Esquerra, i Joao Ferreira, del Partit Comunista. La sisena i setena posició serien per al liberal Tiago Mayan i per a l’independent Vitorino Silva.A Portugal, el president no governa, però sí és una figura que ha adquirit importància amb la pandèmia amb poders poc utilitzats fins ara, com per exemple la declaració de l’estat d’emergència i la seva renovació. Això només ho pot fer el president, tot i que necessita el vistiplau del parlament. Altres funcions del president més habituals són les de dissoldre el parlament o convocar eleccions.


Tenir informacio – egipte.cat\nPublicat per cowfactory el 19 gener, 2008 19 gener, 2008\nQui pot saber quelcom\nA la parroquia del poble Gironi de Vilablareix, a tocar de Salt i amb el motiu de l’advocació del seu patro Sant Menna, hi ha en l’altar o pot ser al darrera d’aquest, una pedra portada des de Egipte.\nSi teniu informació o fotografia d’aquesta, ho agrairia.\nSant Menna, Abu Minas, va neixer a Egipte, estigué enrolat a les legions romanes i morí martiritzat a l’inici del s.IV a Frigia (Anatòlia). Els coptes el consideraven el patró del desert, el sant dels criadors de camells i dels mercaders de caravanes. La seva iconografia es igual a la de Daniel, pero flanquejat per dos camells en lloc de dos lleons con el primer.\nEl seu culte s’estengué per Palestina, Constantinoble, Grècia, Itàlia i França. A Catalunya, les dues uniques esglésies dedicades a aquest sant, ho son la de Senmenat i la de Vilablareix, motiu d’aquesta consulta.


A ENCESA DE LLUM: Disbauxa\nCategories: Luc Besson Share\nLa vaig trobar irregular però l'escena de la persecució al taxi és brillant. I sí, recorda molt els còmics de Moebius.\nJo crec que la pel·lícula es va fer amb la intenció distreure i, no obstant això, s'aconseguiren escenes plenes de poesia i màgia.\nA mi em va agradar, és entretinguda. I els secundaris són el millor.


Rehabilitació assistida per robots | GUANTS REHAB - de SIFSOF, Califòrnia\nDurant la darrera dècada, la rehabilitació assistida per robots ha tingut un paper destacat en la millora de la funció de mans i dits dels supervivents de l’ictus. Les aplicacions de la robòtica s’han expandit ràpidament des de l’entorn industrial fins a l’assistència humana en rehabilitació i millores funcionals. L'enginyeria de rehabilitació ha millorat la qualitat de vida de les persones amb discapacitat, oferint una formació dedicada que funciona millor que els mètodes convencionals.\nLa rehabilitació assistida per robots pot ser utilitzada independentment per pacients amb diferents nivells de deteriorament. Per exemple, els guants de rehabilitació robòtica: SIFREHAB-1.1 permet recollir una mesura quantificable del rendiment subjectiu, repetint protocols de tractament sense la necessitat d’una implicació contínua dels terapeutes, estalviant una quantitat important de mà d’obra humana que pot comportar un cost elevat.\nDe fet, els mètodes tradicionals de rehabilitació requereixen diverses sessions d’entrenament, que indueixen teràpies poc pràctiques i inabordables per a molts pacients. Les tècniques de teràpia robòtica garanteixen una rehabilitació segura, intensiva i orientada a tasques a costos relativament moderats. Per exemple, els guants robòtics de rehabilitació portàtils: SIFREHAB-1.0 permet als pacients després de l'ictus rebre el tractament des de casa gràcies a la seva pràctica mida i lleugeresa.\nEls guants de rehabilitació robòtica: SIFREHAB-1.1 pot aplicar forces amb precisió, millorant la precisió i reduint la variància. Aquestes accions són potencialment efectives per enfortir el múscul, ROM, i coordinació motora. Robots avançats com el SIFREHAB-1.2 també proporcioneu retroalimentació tàctil que pugui corregir els moviments afectats. A més, les teràpies assistides per robots es poden quantificar fàcilment i recollir una sèrie de paràmetres útils per rastrejar l’estat del pacient (per exemple, l’espasticitat o el nivell de control voluntari)\nReferència: Entrenament de robots per a la recuperació del motor de la mà en pacients amb ictus subagut: un assaig controlat aleatori\nDisseny de sistemes de rehabilitació basats en la llar robòtica: d'una revisió de la literatura a un marc conceptual per a la teràpia remota basada en la comunitat durant la pandèmia COVID-19


Qui som? - mesdos.cat\nDisenyadors web & Webmaster SEO\nDissenyem la teva web, a mida. La posicionem a Google i t’ensenyem a fer-la funcionar. Si vols ens encarreguem del control de continguts i del manteniment.\nContractan'sLes nostres webs\nHola, Sóm Ramon i Josep Ramon. Portem sis anys dissenyant webs!\nFer una web pràctica i bonica només és el començament de la nostra feina. Sabem que una pàgina web que no té visites no és més que un bonic cadàver. Per això a +2 Comunicacions preparem les nostres pàgines per afavorir que es posicionin favorablement a les cerques d’internet. Però aquesta feina necessita d’un treball constant per que sigui efectiva. T’ensenyem a publicar a la web i a publicitar-ho a les xarxes per portar clients a la teva web. Si vols, fem de webmaster de continguts i ens encarreguem d’ajudar-vos a fer créixer la pàgina. També oferim el servei de manteniment tècnic i el control de seguretat de la web.\nNo som una gran empresa. Els nostres clients són especials per nosaltres. Treballem colze a colze amb ells perquè el seu éxit és la raó de la nostra activitat. La seva tranquilitat està fonamentada en la qualitat de la nostra feina.\nNo dissenyem webs: et dissenyem la teva web. Com tu la vols. Fent que faci el que tu vulguis que faci. Poques vegades ens sentiràs dir que quelcom no es pot fer, per nosaltres els vostres desitjos són fonamentals encara que siguin un repte tècnic important. Estem per servir-vos. Al vostre costat.\nSóm artesans de la web\nEns reunim amb els clients per definir els requeriments de la seva web.\nDissenyem i implementem la teva página complint amb els requeriments acordats.\nPreparem la pàgina per afavorir el posicionament web.\nVigilem el comportament de la pàgina a nivell tècnic com a nivell de SEO.\nDisseny de webs a mida.\nUtilització de plantilles prèmium.\nAcurada selecció de plugins.\nAlguns dels nostres webs\n“A nosaltres d’aquesta empresa el que més ens agrada és que són molt propers, didàctics i ràpits. Saben escoltar al client i com que són ells els que se’n ocupen de tot, aixó ens dona molta tranquilitat. Una molt bona opció. Ho recomanem 💯 x 💯”\nDirectora, Escola Infantil Peggy\n“En quan a xarxes i webs tan el Ramon com el Joserra son uns grans professionals, Excel.lent comunicació, immediatesa, facilitat i creativitat en tots els aspectes. En quan a formació el Ramon es una gran comunicador i apassionat de la seva feina. Sens dubte recomenable al 100 x cent. Gràcies a tots dos per fer créixer Magnolia!”\nDirectora, Escoles Infantils Magnòlia\nMuy contenta con el resultado de la web. Son rápidos, profesionales, resolutivos, te aconsejan siempre lo mejor adecuándose a tus necesidades. Me gusto mucho la atención personalizada y el trato cercano con el equipo.☺\nEn destaco el tracte personalitzat i proper que sempre ens donen, els seus consells sempre ens han portat a l’actuació més adequada en diferents aspectes del món digital. Son professionals que reaccionen molt ràpidament quan hem tingut alguna consulta o problema.\nHigienista Dental, Centre Salut Integral\nFAREM REALITAT EL TEU PROJECTE


El castell de Montsoriu obrirà al públic cada dia durant Setmana Santa - Diari de Girona\nEl castell de Montsoriu obrirà al públic cada dia durant Setmana Santa\nS'incorporaran més visites guiades per tal de poder donar resposta a les peticions dels visitants\nddg. arbúcies 25.03.2021 | 23:04\nLes visites per Setmana Santa són un 10% del total anual. c.c. la sevla\nLes visites per Setmana Santa són un 10% del total anual.\nEl castell de Montsoriu obrirà al públic durant cada dia de Setmana Santa, concretament del dia 25 de març al 5 d'abril. L'horari serà de les deu del matí a les set de la tarda de dilluns Sant -29 de març- a dilluns de Pasqua -5 d'abril. La venda de les entrades i la reserva de visites guiades es gestionarà des de la pàgina web del monument. Pel que fa a aquest cap de setmana, el de Rams, l'horari i dies d'obertura serà: avui de les deu del matí a les tres de la tarda i el dissabte i el diumenge, de les deu del matí a les cinc de la tarda.\nEl president del Patronat del Castell de Montsoriu, Pere Garriga, avança que durant els dies de Setmana Santa per poder donar resposta a les peticions dels visitants s'incorporaran més visites guiades. Auguren que la mitjana de visites guiades diàries serà de sis, que es faran entre les deu del matí i les sis de la tarda. De fet, tal com ha confirmat el president del Patronat, Pere Garriga, la Setmana Santa representa un 10 % del total anual de visitants al castell.


S’estrena “Menú degustació”, comèdia gastronòmica de Roger Gual | Barcelona Cultura\nS’estrena “Menú degustació”, comèdia gastronòmica de Roger Gual\nLa pel·lícula compta amb l’assessorament de Ferran Adrià i El Celler de Can Roca\nEl prestigi de l’alta cuina catalana arriba el 14 de juny als nostres cinemes amb Menú degustació, una lleugera comèdia romàntica dirigida pel barceloní Roger Gual, conegut pels films Smoking Room i Remake.\nEl cineasta centra el seu nou projecte en el món de la cuina des d’una vessant còmica i sentimental, amb el relat de diversos personatges de nacionalitats diferents que conflueixen durant una nit al millor restaurant del món, situat en una idíl·lica cala de la Costa Brava.\nAmb un any d’antelació, Marc i Raquel (personatges interpretats pels actors Jan Cornet i Clàudia Bassols) reserven taula en aquest restaurant. La reserva es fa encara més important quan s’anuncia que aquella serà la nit en què el restaurant tancarà les seves portes per sempre. Quan arriba el dia, però, Marc i Raquel ja no estan junts com a parella. Tot i així, cap dels dos estarà disposat a renunciar a la reserva. En aquest indret de la costa catalana es trobaran amb sibarites de tot el món, compartint plegats una de les millors experiències gastronòmiques i sensorials de les seves vides.\nMenú degustació és una coproducció entre Catalunya i Irlanda, filmada principalment a L’Escala. Ha comptat amb l’assessorament de Ferran Adrià (que, com la xef del film, també va decidir tancar el seu restaurant en el moment de major glòria) i dels responsables d’El Celler de Can Roca, nomenat recentment com el millor restaurant del món. De fet, els múltiples plats que apareixen a la pel·lícula formen part del seu propi menú.\nA més de Cornet i Bassols, la pel·lícula compta amb altres actors i actrius com Vicenta N’Dongo, Marta Torné, Santi Millán i intèrprets internacionals com Fionnula Flanagan o Stephen Rea.\nData de publicació: Dimecres, 12 Juny 2013


Construcció a Senegal (2017-O003) — Centre de Cooperació per al Desenvolupament de la UPC — UPC. Universitat Politècnica de Catalunya\nSou a: Inici / Cooperació / Projectes 2017 / Construcció a Senegal (2017-O003)\nBliblioteca al C.E.M. Mlomp (2017- O003)\nPepe Soler, Anna Gonzalvo, Ariadna Rodríguez, Maria Giménez, estudiants de l'ETSAB\nJordi Adell, Jorge Blasco, PDI, ETSAB)\nGener a desembre 2017\nLa Casamance és una regió multiètnica de Senegal, on es concentra la major part de persones de l’ètnia Diolà d’arreu del país. Les diferències culturals i els conflictes identitaris han resultat en una menor inversió per part de l’estat Senegalès en aquesta regió, especialment en el camp de l’educació, la salut i les infraestructures, ja que el govern prioritza la inversió a les regions del nord.\nMlomp, dins de la Casamance, és una petita població situada dins el departament de Bignona. Compta amb uns 4.000 habitants que viuen de la pesca i el cultiu d’arròs. El municipi compta amb més de 450 nois i noies d’entre 12 i 18 anys, que assisteixen a l’escola de secundària. Al municipi hi ha una escola d’educació secundària amb només 8 aules, una sala d’informàtica, una sala de professors i una petita biblioteca. Aquesta biblioteca es troba en molt mal estat, fins al punt que no la poden fer servir com a tal degudes les patologies de l’edifici, que fan que sigui perillós entrar-hi.\nConstrucció d'una biblioteca amb participació de la comunitat, amb capacitat per a 50 alumnes amb tècniques i materials locals i sostenibles.\nSensibilització de la població local en matèria d’educació\nCoordinació amb entitats i associacions per la dinamització de l’escola.\nConscienciació sobre el dret a l’educació, i amb èmfasi a les dones. Reunions de sensibilització amb la població general.\nXerrades informatives sobre el projecte amb la comunitat\nJornades de motivació sobre la importància de l’educació i la lectura amb els alumnes del centre.\nIncrementada la participació de la comunitat escolar en l’apropiació del centre ja que durant el procès de construcció de la biblioteca l'alumnat ha pres part com a voluntaris, així com professors i altres habitants del poble. Gràcies a jornades de treball i a fomentar que sigui la gent de Mlomp qui treballi en la construcció d'aquest nou equipament, s'ha aconseguit que realment els Mlompians sentin que la biblioteca és seva i d'ells depén que funcioni com a tal.\nAconseguida una nova biblioteca per fomentar i facilitar la lectura, l'estudi i l'informàtica al C.E.M. Gràcies a la col·laboració amb tres treballadores socials s'ha aconseguit consienciar a l'alumnat i al professorat de la importància de la lectura no només com a eina d'estudi sinó com a hobbi i passatemps. Això s'ha aconseguit mitjançant tallers al CEM. A més, s'ha ampliat la quantitat de llibres actuals.\nMillorat el rendiment dels alumnes gràcies al nou espai d'estudi i lectura i a les activitats i formació informàtica. La nova biblioteca no només funciona com a biblioteca, sinó que en cas que sigui necessari es fa servir com a aula extra o espai d'estudi.\nLa col·laboració en el present projecte d’arquitectes voluntaris de L’Escola Tècnica Superior d’Arquitectura de Barcelona, de la Universitat Politècnica de Catalunya en la direcció d’obra de la biblioteca al CEM Mlomp, permetrà contribuir a l’organització de futures activitats de construcció d'edificis amb materials i tècniques locals i sostenibles, i activitats de participació de la comunitat escolar de Mlomp en el desenvolupament de l’escola. Gràcies a la difusió del projecte a alumnes d'altres centres, es pretén generar futures iniciatives de millora de les escoles locals. Es mantèn la relació amb la ONG i amb el soci local per tal de valorar si es seguirà intervenint en la millora del complex educatiu\nLa integració cultural que s’adquireix dia rere dia, paraula rere paraula, aporta una sensació de pertinença al lloc que acaba donant sentit a tota la resta d’accions. Malgrat que les jornades laborals pròpiament dites van ser comptades (cinc en total, jornades intensíssimes en col•laboració amb 40-50 voluntaris del poble), no vaig tenir la sensació d’anar mai massa sobrat de temps. Passàvem els dies parlant amb fusters, negociant amb distribuïdors, aprenent tècniques constructives, tallant i vernissant bambús i fustes... El fet de ser un projecte petit, on la presa de decisions es feia en el grup reduït dels 4 o 5 que érem i on es feia, el més important, a mesura que avançava el projecte, ens permetia anar avançant en la concretació de parts del projecte a mesura que passava el temps. Detalls com el mobiliari, les finestres o els brise-soleil de bambú van ser dissenyats in situ i en veient les possibilitats que ens oferia el lloc.\nANNA GONZALVO SCHACKAT\nUn cop més l’experiència ha estat única i inoblidable. El treball a l’obra ha estat impressionant els dies en que s’ajuntaven tots els voluntaris de Mlomp per unir forces i acabar una filada de COB per dia. Aquesta forma tan accelerada de treballar ens ha posat a prova en termes de coordinació i decisions sobre la marxa, però estic molt satisfeta del resultat aconseguit i treballar amb tanta gent t’omple de gratitud. El fet d’aixecar murs un cop per setmana ens ha deixat temps per donar-li voltes a petits detalls que creiem que faran de la biblioteca un lloc més acollidor. Aquest any també he pogut aprofitar més el temps per aprendre a cuinar els plats típics de la regió, tocar el djembe amb un gran professional, aprendre danses diolà, ajudar a construir altres edificis per aprendre les seves tècniques i visitar els diferents racons de la Casamance. Sens dubte és un lloc que sempre tindré present i no dubtaré en tornar.\nAquesta experiència m’ha fet reconciliar una mica amb l’arquitectura. Vaig acabar farta de la universitat, però estar en un poblet com Mlomp, treballant a l’obra al costat de la gent d’allà, gestionar tot el que implica la direcció de; una obra a Senegal i fer-ho bé, veure el resultat d’alguna cosa on has posat tot el teu esforç, etc., he vist que no tot està perdut i tinc ganes de seguir (bé, començar) treballant en aquest món. A més a més, com a valoració general, trobo que l’experiència va ser positiva en tots els aspectes, tant per l’oportunitat de conèixer una cultura i una realitat tan diferent de la nostra, i fer-ho amb una persona amb qui que durant tres mesos comparteixes les 24 h del dia (amb tot el que això implica) i que ara ja considero una amiga per a sempre; com pel repte personal que implica la feina que hem dut a terme.\nMARIA GIMÉNEZ GRAU\nHaver format part de l’equip del projecte de construcció de la biblioteca del CEM de Mlomp ha estat una experiència totalment gratificant. Una oportunitat que m’ha permès crèixer i tocar de mà l’àmbit pràctic de l’arquitectura. A l’obra hem col.laborat estretament amb els treballadors duent a terme feines com trenar la palla, arrebossar amb argila les parets, disseny i construcció de mobiliari, realització del trencadís del paviment... Ha estat molt especial poder compartir aquests tres mesos amb els habitants de Mlomp, els quals ens han acollit de forma espectacular, i hem format part de la seva gran família. Estic molt contenta d’haver participat en aquest programa ja que m’ha permès viatjar per primera vegada a l’Àfrica i descobrir una cultura i paratges completament diferents a la nostra.


Area de pràctica | Busquets Abogados\nObligacions de documentació operacions vinculades\nBusquets Advocats i Economistes cobreix tot tipus d'assessorament legal i econòmic que puguin necessitar empreses o particulars i, en especial, tenim gran experiència amb tramitació d'assumptes judicials, i en l'assessorament en tot tipus de temes civils, mercantils, comptables i financers.\nMantenint l'actual nucli familiar dedicat a l'advocacia i economia, hem apostat per un model innovador de col·laboració amb altres professionals en funció de les necessitats del client. Sota la nostra direcció única, integrem els diferents perfils i disciplines professionals necessaris per tal de garantizar una solució completa i global a les diferents necessitats.\nA fi de cobrir totes les branques de l'advocacia i economia, i per facilitar un servei integral als nostres clients, disposem d'un model innovador de col·laboració amb altres professionals que actuen sota la nostra única direcció.\n"El nostre principal objectiu: aconseguir un assessorament de màxima qualitat i utilitat.\nEl nostre enfocament: practicitat i resolució.\nLa nostra major satisfacció: superar les expectatives del client."


Presó per quatre homes després d'intentar assaltar una casa amb tapaboques i pistoles a Cunit | Diari de Tarragona\nPresó per quatre homes després d'intentar assaltar una casa amb tapaboques i pistoles a Cunit\nEls assaltants anaven armats amb una pistola de 9mm, un revòlver i dos bastons extensibles\n11/03/2017 12:25 | Actualizado a 21/05/2017 16:23\nLes armes decomissades -dos bastons extensibles, una pistola i un revòlver- als quatre assaltants de Cunit, el 6 de març del 2017\nEls Mossos d’Esquadra van detenir aquest passat dilluns 6 de març –en un control policial a Vilanova i la Geltrú- quatre homes d’entre 18 i 34 anys per un intent de robatori amb violència en una casa de Cunit (Baix Penedès). Els fets van tenir lloc al matí quan una dona que estava al jardí de casa seva va veure com s’aturava un vehicle i sortien quatre individus amb tapaboques i armats amb una pistola, un revòlver i dos bastons extensibles. Ràpidament, la dona va córrer cap a l’interior de l’immoble i va alertar al seu marit. Els individus, que ja havien accedit al jardí, van intentar entrar a la casa i, fins i tot, van efectuar un tret amb una arma detonadora per intimidar la dona. Llavors, el propietari va sortir al balcó i va cridar als assaltants dient que tenia una escopeta i que la faria servir. Tot seguit, els quatre individus van marxar corrents i van fugir en cotxe.\nAmb la informació de l’intent de robatori i que les persones podrien anar armades, els mossos van muntar un dispositiu de tancament per tal de localitzar-los. També es va donar avís de l’incident a les patrulles de la Regió Policial Metropolitana Sud per si els individus fugien en direcció Barcelona. Pocs minuts més tard, en un control policial a Vilanova i la Geltrú, els mossos van veure un vehicle amb quatre ocupants. Un cop aturat, van comprovar que la descripció coincidia amb la dels autors de l’intent de robatori a Cunit. Un cop identificats, els agents els van escorcollar i van localitzar dues armes de foc detonadores (una pistola 9mm i un revòlver calibre 380), dos cartutxos detonadors, dos bastons extensibles, brides, un rotllo de cinta americana, un trencavidres així com la roba utilitzada en el robatori.\nEls quatre detinguts -de 34, 21, 19 i 18 anys, de nacionalitats espanyola, equatoriana i marroquina i veïns de Cubelles, l’Hospitalet de Llobregat i Barcelona- van passar a disposició del Jutjat del Vendrell aquest dimecres i el jutge va decretar l’ingrés a presó dels quatre detinguts.